[pic] | ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ |

Βρυξέλλες, 16.11.2006

COM(2006)699 τελικό

ΑΝΑΚΟΙΝΩΣΗ ΤΗΣ ΕΠΙΤΡΟΠΗΣ ΠΡΟΣ ΤΟ ΣΥΜΒΟΥΛΙΟ

σχετικά με τη μεταβατική παράταση ισχύος και την επέκταση του πεδίου εφαρμογής της εντολής της επιτροπής υγειονομικής ασφάλειας εν όψει της προσεχούς γενικής επανεξέτασης των δομών για την αντιμετώπιση των απειλών κατά της υγείας σε επίπεδο ΕΕ

ΠΙΝΑΚΑΣ ΠΕΡΙΕΧΟΜΕΝΩΝ

1. Γενικο Πλαισιο 3

2. Σκοποσ Και Πεδιο Εφαρμογησ 4

3. Ρολοσ Τησ Επιτροπησ Υγειονομικησ Ασφαλειασ Κατα Τη Μεταβατικη Φαση (2006-2008) 5

4. Εντολη Τησ Επιτροπησ Υγειονομικησ Ασφαλειασ Κατα Τη Μεταβατικη Φαση Εωσ Το 2008 6

5. Συμπερασματα 7

1. Γενικο Πλαισιο

Η Επιτροπή Υγειονομικής Ασφάλειας (ΕΥΑ) συστάθηκε από το Συμβούλιο το 2001, στο πλαίσιο των συζητήσεων που πραγματοποιήθηκαν λόγω των βιοχημικών τρομοκρατικών επιθέσεων που εκδηλώθηκαν στις ΗΠΑ, κατά τις οποίες αναγνωρίστηκε ο κεφαλαιώδης ρόλος των φορέων δημόσιας υγείας στην καταπολέμηση της βιοχημικής τρομοκρατίας. Η ΕΥΑ είναι αρμόδια για την ανταλλαγή στοιχείων για απειλές κατά της υγείας και την ανταλλαγή πληροφοριών και εμπειριών για τα σχέδια ετοιμότητας και ταχείας αντίδρασης καθώς και τις στρατηγικές διαχείρισης κρίσεων. Επιπλέον, η ΕΥΑ διασφαλίζει την ταχεία επικοινωνία σε περίπτωση έκτακτων περιστατικών που αφορούν την υγεία μέσω του συντονισμού του σχεδιασμού ετοιμότητας, ταχείας αντίδρασης και έκτακτης ανάγκης σε επίπεδο ΕΕ καθώς και του συντονισμού των ενεργειών των κρατών μελών. Τα μέλη της ΕΥΑ διορίστηκαν από τους υπουργούς Υγείας στα τέλη του 2001.

Το Συμβούλιο επανεξέτασε τις δραστηριότητες της ΕΥΑ με βάση την έκθεση που υπέβαλαν το 2004 οι υπηρεσίες της Επιτροπής. Η εντολή της ΕΥΑ επεκτάθηκε ούτως ώστε να συνεχίσει να υποστηρίζει το έργο της Κοινότητας όσον αφορά την ετοιμότητα για την αντιμετώπιση της γρίπης.

Τον Ιούνιο του 2005, μια ομάδα εργασίας της ΕΥΑ εξέτασε ποιο θα μπορούσε να είναι στο μέλλον το πεδίο εφαρμογής και η εντολή της επιτροπής, λαμβάνοντας κυρίως υπόψη τη θέση σε λειτουργία του Ευρωπαϊκού Κέντρου Πρόληψης και Ελέγχου Νόσων στη Στοκχόλμη και καθόρισε περαιτέρω δραστηριότητες, προτεραιότητες και υλοποιήσιμους στόχους με βάση το έγγραφο στρατηγικής για το σχέδιο γενικής ετοιμότητας για την αντιμετώπιση των απειλών κατά της δημόσιας υγείας στην ΕΕ.

Η ΕΥΑ καθιέρωσε σχέσεις με:

- το κοινοτικό δίκτυο για τις μεταδοτικές ασθένειες[1] και συγκεκριμένα το σύστημα έγκαιρης προειδοποίησης και αντίδρασης (EWRS) και το δίκτυο επιδημιολογικής παρακολούθησης και ελέγχου των μεταδοτικών ασθενειών στην Κοινότητα (ESCON), εφόσον οι δραστηριότητες παρακολούθησης και οι επιδημιολογικές δραστηριότητες υπόκεινται πλέον στη διαχείριση του Ευρωπαϊκού Κέντρου Πρόληψης και Ελέγχου Νόσων (EΚΠΕΝ).

- το Ευρωπαϊκό Κέντρο Πρόληψης και Ελέγχου Νόσων (EΚΠΕΝ). Tο EΚΠΕΝ συμπληρώνει τις δραστηριότητες της Κοινότητας στον τομέα της δημόσιας υγείας μέσω της παροχής τεχνικών και επιστημονικών συμβουλών και αξιολόγησης του κινδύνου. Tο EΚΠΕΝ λειτουργεί πλέον πλήρως και αναμένεται να προσφέρει πάγια επιστημονική και τεχνική στήριξη στην ΕΥΑ.

Το έργο της ΕΥΑ από τη σύστασή της το 2001 οδήγησε, μεταξύ άλλων, στην έκδοση ανακοίνωσης της Επιτροπής για τη συνεργασία στην Ευρωπαϊκή Ένωση σχετικά με την ετοιμότητα και την απόκρουση των επιθέσεων με βιολογικούς και χημικούς παράγοντες (υγειονομική ασφάλεια)[2], ανακοινώσεων της Επιτροπής σχετικά με το σχεδιασμό ετοιμότητας και αντίδρασης σε πανδημία γρίπης στην Ευρωπαϊκή Κοινότητα[3], και το σχεδιασμό της γενικής ετοιμότητας για τις επείγουσες καταστάσεις δημόσιας υγείας σε επίπεδο ΕΕ[4].

2. Σκοποσ Και Πεδιο Εφαρμογησ

Στην ανακοίνωση προτείνεται η παράταση της ισχύος της εντολής της Επιτροπής Υγειονομικής Ασφάλειας για την επόμενη τριετία, καθώς και η επέκταση του πεδίου εφαρμογής της έως να ολοκληρωθεί η γενική επανεξέταση όλων των νομικών διατάξεων και λοιπών ρυθμίσεων στον τομέα των απειλών κατά της υγείας. Η Επιτροπή σκοπεύει να υποβάλει κατάλληλες προτάσεις στη διάρκεια του 2008, συμπεριλαμβανομένης της επανεξέτασης του κανονισμού για το EΚΠΕΝ [5] . Κύριος στόχος της επανεξέτασης θα είναι η δημιουργία ενός συνεκτικού και εύρυθμου πλαισίου που θα αποτελείται από το ΕΚΠΕΝ και το κοινοτικό δίκτυο επιδημιολογικής παρακολούθησης και ελέγχου των μεταδοτικών ασθενειών και των υποστηρικτικών δομών τους. Στο πλαίσιο της διαδικασίας αυτής, θα επανεξεταστούν και οι αρμοδιότητες του EΚΠΕΝ καθώς και η συνεργασία του με την ΕΥΑ, με βάση την εμπειρία που θα αποκομιστεί από τη μεταβατική αυτή περίοδο.

Στο πλαίσιο της εν λόγω επανεξέτασης πρέπει να εξεταστούν τα ακόλουθα θέματα:

- Με ποιο τρόπο μπορούν να αντιμετωπιστούν οι απειλές κατά της υγείας που δεν προκαλούνται από βιολογικούς παράγοντες (αλλά έχουν χημικά, περιβαλλοντικά, πυρηνικά αίτια, ανεξάρτητα από το εάν αυτά προέρχονται από τη φύση ή προκαλούνται από τον άνθρωπο).

- Περαιτέρω ανάπτυξη της διαλειτουργικότητας όσον αφορά το σχεδιασμό της ετοιμότητας και της αντίδρασης για απειλές κατά της υγείας.

- Διαδικασίες διασφάλισης της συντονισμένης επικοινωνίας με το κοινό, ειδικά σε καταστάσεις έκτακτης ανάγκης σε θέματα υγείας.

- Διασφάλιση της ύπαρξης απόλυτης συμπληρωματικότητας μεταξύ όλων των ομάδων εμπειρογνωμόνων και επιτροπών που δραστηριοποιούνται στον τομέα των απειλών κατά της υγείας, υπό την αιγίδα της Επιτροπής και του EΚΠΕΝ.

- Παγίωση συνεκτικών διαδικασιών έκδοσης αποφάσεων, συστάσεων και οδηγιών σε θέματα απειλών κατά της υγείας

- Ολοκληρωμένη λειτουργία των υφιστάμενων συστημάτων ταχείας ειδοποίησης στον τομέα των απειλών κατά της υγείας, λαμβανομένου υπόψη του συστήματος κοινοποίησης που πρέπει να καθιερωθεί βάσει του άρθρου 29 περίπτωση θ) της οδηγίας 2002/98/ΕΚ (κοινοτική διαδικασία για την κοινοποίηση σοβαρών ανεπιθύμητων αντιδράσεων και συμβάντων και μορφή κοινοποίησης σχετικά με το ανθρώπινο αίμα και τα συστατικά του αίματος).

- Πλήρης συνεκτίμηση της συνεχιζόμενης διαδικασίας εφαρμογής των αναθεωρημένων διεθνών κανονισμών υγείας της ΠΟΥ.

- •Δυνατότητα παρακολούθησης σχετικών συναντήσεων από παρατηρητές από γειτονικές και τρίτες χώρες, κατά περίπτωση.

3. Ρολοσ Τησ Επιτροπησ Υγειονομικησ Ασφαλειασ Κατα Τη Μεταβατικη Φαση (2006-2008)

Η γενική επανεξέταση των δομών στον τομέα των απειλών κατά της υγείας θα απαιτήσει πολύ χρόνο, ιδίως όσον αφορά τη συνεκτίμηση των δραστηριοτήτων του ΕΚΠΕΝ που προβλέπεται να ολοκληρωθούν το 2008. Ωστόσο, η εντολή της ΕΥΑ πρέπει να επικαιροποιηθεί από τώρα, ώστε να καλυφθεί η μεταβατική περίοδος.

Οι βασικές λειτουργίες της ΕΥΑ είναι δύο: ετοιμότητα και διαχείριση της απειλής. Η πρώτη συνίσταται στη διοργάνωση ενός φόρουμ για τη συζήτηση θεμάτων ετοιμότητας που θα συγκαλείται σε τακτά διαστήματα και η δεύτερη στον προενεργό συντονισμό εκτάκτων περιστατικών σε θέματα υγείας, στην ανταλλαγή πληροφοριών και στη σύγκληση συμβουλευτικού φόρουμ σε περιόδους κρίσης, ιδίως όταν είναι αναγκαίος ο διατομεακός συντονισμός ή ο συντονισμός σε θέματα ασφάλειας (δηλαδή μεγάλο μέρος της δράσης εκτείνεται πέραν του τομέα της υγείας). Η ΕΥΑ διευκολύνει τη συντονισμένη λήψη αποφάσεων μεταξύ κρατών μελών και σε επίπεδο ΕΕ για θέματα δημόσιας υγείας που εμπίπτουν στο πεδίο αρμοδιότητάς της. Στο πλαίσιο αυτό συμβάλλει στη διαδικασία εφαρμογής των διεθνών κανονισμών υγείας του ΠΟΥ όπως καθορίζεται στην ανακοίνωση της Ευρωπαϊκής Επιτροπής προς το Ευρωπαϊκό Κοινοβούλιο και το Συμβούλιο για τους διεθνείς κανονισμούς υγείας[6].

Ετοιμότητα : στις ανακοινώσεις για το σχεδιασμό γενικής ετοιμότητας και στο σχέδιο της ΕΕ για την καταπολέμηση της γρίπης υπογραμμίζεται η σημασία της ετοιμότητας μέσω της οποίας πρέπει να μπορούν να αντιμετωπιστούν οι σημαντικότερες απειλές κατά της υγείας και της κοινωνίας που προκαλούνται από βιολογικά, χημικά, πυρηνικά ή περιβαλλοντικά αίτια ανεξαρτήτως από το εάν αυτά προέρχονται από τη φύση ή εάν πρόκειται για εσκεμμένες ενέργειες ή ατυχήματα. Η ΕΥΑ αξιολογεί τις επιστημονικές και τεχνικές συμβουλές που παρέχουν, μεταξύ άλλων, οι οργανισμοί της ΕΕ υπό το πρίσμα πολιτικών, κοινωνικών και οικονομικών παραμέτρων για θέματα δημόσιας υγείας. Στο πλαίσιο της ετοιμότητας για την αντιμετώπιση της γρίπης, το ΕΚΠΕΝ θα εξακολουθήσει να παρέχει στους υπεύθυνους χάραξης πολιτικής τις απαραίτητες επιστημονικές συμβουλές και στήριξη για τη βελτίωση της ετοιμότητας σε εθνικό και κοινοτικό επίπεδο. Η επιτροπή επανεξετάζει και συντονίζει τις ανταλλαγές πληροφοριών για τα μέτρα που πρέπει να εφαρμοστούν σε εθνικό επίπεδο όσον αφορά τις υπερεθνικές τους συνέπειες.

Διαχείριση κινδύνων και κρίσεων : Τα μέλη της επιτροπής ανταλλάσσουν πληροφορίες για απειλές κατά της υγείας προκειμένου να διασφαλίζουν την ταχεία επικοινωνία σε περίπτωση σοβαρών κρίσεων που αφορούν την υγεία, παρέχοντας συμβουλές σε θέματα ετοιμότητας και αντιμετώπισης κρίσεων καθώς και σε θέματα συντονισμού του σχεδιασμού σε καταστάσεις έκτακτης ανάγκης σε επίπεδο ΕΕ. Για το σκοπό αυτό μεριμνούν για την ανταλλαγή και κοινοποίηση πληροφοριών, για το συντονισμό των ανταλλαγών πληροφοριών όσον αφορά τους τρόπους αντίδρασης και τα μέτρα σε θέματα υγείας που υιοθετούν τα κράτη μέλη και το συντονισμό και τη συνεργασία στην Ευρώπη, εφόσον αυτού του είδους ο συντονισμός δεν παρέχεται ήδη από το κοινοτικό δίκτυο. Θα θεσπιστούν κανόνες λειτουργίας για τη διασφάλιση του εν λόγω συντονισμού και την έγκαιρη επιστημονική στήριξη εκ μέρους του ΕΚΠΕΝ σε περιόδους κρίσης.

4. Εντολη Τησ Επιτροπησ Υγειονομικησ Ασφαλειασ Κατα Τη Μεταβατικη Φαση Εωσ Το 2008

Η ΕΥΑ προσφέρει στους εκπροσώπους υψηλού επιπέδου των κρατών μελών ένα φόρουμ προκειμένου να παρέχουν συμβουλές και να συντονίζουν επιλογές και αποφάσεις που πρέπει να ληφθούν είτε από το Συμβούλιο, ή την Επιτροπή ή τα κράτη μέλη σε θέματα ετοιμότητας και αντιμετώπισης σοβαρών απειλών για την υγεία και να προσφέρουν την απαραίτητη διασύνδεση μεταξύ των διαφόρων συντελεστών σε ευρωπαϊκό επίπεδο. Η ΕΥΑ συντονίζει σε ευρωπαϊκό επίπεδο τις πληροφορίες σε θέματα διατομεακών προσεγγίσεων και υγειονομικής ασφάλειας με σκοπό την εναρμόνιση των μέτρων σε εθνικό επίπεδο.

Η ΕΥΑ συμβάλλει στη βελτίωση της διαχείρισης σε κοινοτικό επίπεδο και σε επίπεδο κρατών μελών, των κινδύνων, απειλών και κρίσεων που αφορούν την υγεία μέσω της εξέτασης πολυτομεακών και πολυθεματικών πτυχών. Προτείνει βέλτιστες λύσεις, εστιάζοντας τις προσπάθειές της στην ετοιμότητα για την αντιμετώπιση χημικών, βιολογικών και πυρηνικών απειλών και σοβαρών απειλών κατά της υγείας όπως είναι η πανδημία γρίπης και παρακολουθεί τις εργασίες σχεδιασμού γενικής ετοιμότητας.

Η ΕΥΑ παρέχει στους εκπροσώπους των κρατών μελών το κατάλληλο πλαίσιο για την πραγματοποίηση συναντήσεων όταν απαιτείται η ανάληψη δράσης που υπερβαίνει τη συνήθη διαδικασία αντιμετώπισης εστιών που διασφαλίζεται από το Σύστημα Έγκαιρης Προειδοποίησης και Αντίδρασης όπως προβλέπεται στην απόφαση 2119/98/ΕΚ, λόγω του πολυτομεακού της χαρακτήρα ή επειδή η ανάληψη δράσης αποτελεί αποκλειστική αρμοδιότητα των κρατών μελών.

Η ΕΥΑ αποτελείται από εκπροσώπους υψηλού επιπέδου των υπουργών Υγείας των κρατών μελών της ΕΕ που είναι εντεταλμένοι να λαμβάνουν συντονισμένες αποφάσεις και να αναλαμβάνουν δεσμεύσεις για το σχεδιασμό της ετοιμότητας και την αντιμετώπιση σοβαρών απειλών κατά της υγείας.

Η συμμετοχή στην επιτροπή περιορίζεται σε έναν εκπρόσωπο και ένα αναπληρωματικό μέλος ανά κράτος μέλος. Οι υπουργοί Υγείας διαβιβάζουν τους διορισμούς στο Γενικό Διευθυντή Υγείας και Προστασίας των Καταναλωτών της Ευρωπαϊκής Επιτροπής. Εκπροσωπούνται το Ευρωπαϊκό Κέντρο Πρόληψης και Ελέγχου Νόσων (ΕΚΠΕΝ) και ο EMEA (Ευρωπαϊκός Οργανισμός Φαρμάκων). Οι εκπρόσωποι των υπό ένταξη κρατών μελών, η ΠΟΥ, οι χώρες του ΕΟΧ και η Ελβετία καλούνται να συμμετέχουν ως παρατηρητές στις συνεδριάσεις για την παρακολούθηση των οποίων δεν ισχύουν περιορισμοί. Τα μέλη της επιτροπής πρέπει να διαθέτουν άδεια πρόσβασης.

Η ΕΥΑ μπορεί να αναθέτει συγκεκριμένα καθήκοντα ή τομείς εργασίας σε ομάδες εργασίας τις οποίες απαρτίζουν μέλη της. Στις συνεδριάσεις μπορούν να προσκαλούνται εμπειρογνώμονες. Οι κανόνες λειτουργίας και οι μέθοδοι εργασίας για την επιτροπή και τις ομάδες εργασίας αποφασίζονται από την επιτροπή.

5. Συμπερασματα

Η Επιτροπή καλεί το Συμβούλιο να εγκρίνει τα συμπεράσματα που υποστηρίζουν την εντολή της Επιτροπής Υγειονομικής Ασφάλειας όπως περιγράφεται ανωτέρω στο τμήμα 4 και να επιτρέψει τη συνέχιση της τρέχουσας συνεργασίας στο πλαίσιο της Επιτροπής Υγειονομικής Ασφάλειας.

[1] Συστάθηκε με την απόφαση του Ευρωπαϊκού Κοινοβουλίου και του Συμβουλίου 2119/98/ΕΚ

[2] COM (2003) 320 τελικό

[3] COM (2005) 607 τελικό

[4] COM (2005) 605 τελικό

[5] Κανονισμός (ΕΚ) αριθ.851/2004 του Ευρωπαϊκού Κοινοβουλίου και του Συμβουλίου

[6] COM (2006) 552 τελικό